ГуфIэгъуэрэ гукъыдэжкIэ гъэнщIа
Хэку. Дэтхэнэми и гум гуапэу щегъафIэ а псалъэр. Абы къыпкърокI адэжь лъапсэм, анэ гумащIэм, сабиигъуэр щыкIуа щIыпIэм епха гукъэкIыжхэр.
Нало Аскэрхъан Накъыгъэм и 9-м зыхуагъэхьэзыр ди Хэкум ис дэтхэнэ унагъуэми, Урысей Федерацэм и цIыху псоми. Псом хуэмыдэу ар къызэрыблагъэм егъэпIейтей 1941 — 1945 гъэхэм екIуэкIа зауэм и ветеранхэр.
ТекIуэныгъэм и махуэшхуэр илъэс 68-рэ зэрырикъум хуэгъэпса Iуэхугъуэхэр щаубзыхуащ КъБР-м и Хабзэхъумэ IэнатIэхэм, къэрал кIуэцIыдзэхэм я ветеранхэм я советым, полковник Думай Борис зи тхьэмадэм, УФ-м и МВД-м Налшык къалэмкIэ и управленэм и ветеран зэгухьэныгъэм и унафэщI подполковник Демьяненкэ Эдуард и жэрдэмкIэ, ветеран нэхъ жыджэрхэм УВД-м и лэжьакIуэ щIалэхэм, школхэм я еджакIуэхэм ТекIуэныгъэ Иным и махуэшхуэм теухуа псалъэмакъ щхьэпэхэр драгъэкIуэкIащ, адэкIи къыпащэну я мурадщ.
Хэку зауэшхуэм совет цIыхубэм къыщихьа ТекIуэныгъэ иным и гугъу пщIыкIэрэ, япэ дыдэу гулъытэ хуэщIыпхъэщ зи сабиигъуэр, зи къэжэпхъыгъуэр а зэман гущIэгъуншэм хиубыдахэм я гукъэкIыжхэм. 1941 гъэм мэкъуауэгъуэм и 22 махуэр абыхэм я гум къинащ. Фронтым дэкI адэхэм, къуэш нэхъыжьхэм, дэлъхухэм ахэр зэман мыбелджылыкIэ е игъащIэкIэ пэIэщIэ яхуэхъурт.
Ди жагъуэ зэрыхъущи, ныбжьыщIэ мелуанхэм я сабиигъуэ дахэр къызэпиудащ, куэд зеиншэу, унагъуэ насыпыр зыхэзыщIэну хунэмыса цIыхубз щIалэхэр игъащIэкIэ фызабэу къигъэнащ а зауэ гущIэгъуншэм.
Къэбэрдей-Балъкъэрым и цIыху мин 60-м щIигъу Хэку зауэшхуэм щхьэмыгъазэу хэтащ. Абыхэм ящыщу мин 40-м щIигъум я псэр ятащ. Абыхэм я фэеплъыр республикэм щыпсэухэм игъащIэкIэ я гум илъынущ. КъБР-м и цIыху 33-м «Совет Союзым и ЛIыхъужь» цIэ лъапIэр къыфIащащ, 9-р «ЩIыхь» орденым и нагъыщэ псори къыхуагъэфэщащ.
Ветеранхэр сыт щыгъуи хущIокъу ди цIыхухэм зэрахьа лIыхъужьыгъэр ди щIэблэм я деж нэхьэсыным, ахэр Хэкур фIыуэ лъагъуным къыхуэгъэушыным, ипэжыпIэкIэ хэкупсэу, пэжыр я гъуазэу къэтэджыным хуэущиинымкIэ Iуэхугъуэхэр ирагъэкIуэкIыным. ФIыщIэ хуэщIыпхъэщ зауэм и илъэс лыгъэхэр къызэзынэкIахэм я жэрдэмыр сыт и лъэныкъуэкIи дэзыIыгъ, УФ-м и МВД-м и IуэхущIапIэу Налшык къалэ щыIэм и унафэщI, полковник ДыщэкI Назир.
ЩIалэгъуалэм зыхегъэщIапхъэщ текIуэныгъэ къытхуэзызэуа лIыхъужьхэм абы щIата уасэм и лъапIагъыр. Абы къегъэув щIэблэм псалъэмакъ щхьэпэхэр ядегъэкIуэкIыныр, зауэм и ветеранхэмрэ еджакIуэхэмрэ нэхъыбэIуэрэ зэIугъэщIэныр, «ЛIыхъужьыгъэм и дерс» зэхьэзэхуэхэр еджапIэхэм щегъэкIуэкIыныр, хабзэхъумэхэм нэхъыжьхэр щIэх-щIэхыурэ яIугъэщIэныр, абыхэм КъБР-м и щIыпIэхэу зауэ щекIуэкIахэм зыщегъэплъыхьыныр, нэгъуэщI Iэмалхэри къэгъэсэбэпыныр.
Мы махуэшхуэм ирихьэлIэу я цIэ къисIуэну сыхуейт ди зэгухьэныгъэм хэт, сыт хуэдэ Iуэхугъуэхэми жыджэру къыхыхьэ ветеранхэу Нэгумэ М., Къунаш А., Демьяненкэ Э., Уэрыш В., БжэныкIэ В., Мельников М., Алэ- къей М., Къумыкъу А., Шипилов В., Бетрожь Ю., Мэкъуашэ А., Кузьмин Е., Бэрэгъун З., Дьяченкэ М., Жаника- ев М., Жабелов В., Хатчуков М., Хапаев Н., Жабоев Ж., Анахаев Т. сымэ.
ТекIуэныгъэм и махуэшхуэр дыгъэпсрэ гуапагъэкIэ, гуфIэгъуэрэ гукъыдэжкIэ гъэнщIащ. Къэрал кIуэцI IуэхухэмкIэ органхэмрэ къэрал кIуэцIыдзэмрэ я ветеранхэм я советыр зауэм хэтахэм, республикэм щыIэ МВД-м, УВД-ОВД-хэм, ВВ-м я ветеранхэм, зэрыщыту лъахэм щыпсэухэм ТекIуэныгъэм и махуэ лъапIэмкIэ йохъуэхъу. Дэтхэнэми узыншагъэ быдэ, дэрэжэгъуэ мыкIуэщI, хэхъуэ иIэну ди гуапэщ!
Нало Аскэрхъан,
КъБР-м и Хабзэхъумэ IэнатIэхэм, къэрал кIуэцIыдзэхэм я ветеранхэм
я советым и унафэщIым и къуэдзэ, Хэку зауэшхуэм и ветеран.
